Jakaranda-tyd - Brooklyn-gemeente
Die Jakarandas het begin blom. Vir Pretoria-studente is dit 'n teken van die aanbreek van eindeksamen-tyd. Die vraag op almal se lippe is egter of studente aan die einde van die jaar nog eksamens gaan skryf.
Jesus ken die kommer in ons hart, en Hy het dit aangespreek. Lees gerus Matteus 6:25-34 waar Hy ons oproep om ons nie te bekommer oor môre en oormôre nie. Hier gee Hy die teken van eenvoudige veldlelies as versekering van Sy versorging.
As Hy sorgsaam na 'n eenvoudige blommetjie kyk: "…hoeveel te meer sal Hy dan nie vir julle sorg nie…" (Mtt6:30).
Hier in Pretoria kan ons die Jakarandas sien as herinneringsteken van God se versorging. Hulle blom in hulle tradisionele pers prag. Hulle versier die andersins vaal strate met koninklike kleur. Mag dit jou telkens daaraan herinner:
Midde in die onsekerheid van vandag leef ons met die sekere belofte dat ons veilig is in Sy hande en dat Hy vir ons sorg.